CELEX: 22018D0955
Language: et
Date: 2018-04-16 00:00:00
Title: Kaubanduskoosseisus kokkutulnud ELi-Moldova assotsieerimiskomitee otsus nr 1/2018, 16. aprill 2018, millega kiidetakse heaks riigihankeid käsitlev põhjalik tegevuskava [2018/955]

5.7.2018   
            
            
               ET
            
            
               Euroopa Liidu Teataja
            
            
               L 168/10
            
         KAUBANDUSKOOSSEISUS KOKKUTULNUD ELi-MOLDOVA ASSOTSIEERIMISKOMITEE OTSUS nr 1/2018,
   16. aprill 2018,
   millega kiidetakse heaks riigihankeid käsitlev põhjalik tegevuskava [2018/955]
   ASSOTSIEERIMISKOMITEE KAUBANDUSKOOSSEIS,
   võttes arvesse ühelt poolt Euroopa Liidu, Euroopa Aatomienergiaühenduse ja nende liikmesriikide ning teiselt poolt Moldova Vabariigi vahelist assotsieerimislepingut, millele kirjutati alla 27. juunil 2014 Brüsselis, eriti selle artikli 272 lõiget 3,
   ning arvestades järgmist:
   
               (1)
            
            
               Liit sõlmis ühelt poolt Euroopa Liidu, Euroopa Aatomienergiaühenduse ja nende liikmesriikide ning teiselt poolt Moldova Vabariigi vahelise assotsieerimislepingu (edaspidi „leping“) nõukogu otsusega (EL) 2016/839 (1) ja see jõustus 1. juulil 2016.
            
         
               (2)
            
            
               Lepingu artikli 272 lõigetega 1 ja 2 on ette nähtud, et Moldova Vabariik esitab kaubanduskoosseisus kokkutulnud assotsieerimiskomiteele põhjaliku riigihankeid käsitlevate õigusaktide rakendamise tegevuskava koos ajakava ja eesmärkidega, mis peaksid sisaldama kõiki õigusaktide liidu õigustikuga ühtlustamiseks ja institutsioonilise suutlikkuse suurendamiseks elluviidavaid reforme.
            
         
               (3)
            
            
               Artikli 272 lõikes 3 on täpsustatud, et kaubanduskoosseisus kokkutulnud assotsieerimiskomitee peab põhjaliku tegevuskava heaks kiitma, et seda saaks kasutada rakendamise alusdokumendina Moldova Vabariigi riigihangetealaste õigusaktide ühtlustamisel liidu õigustikuga.
            
         
               (4)
            
            
               Lepingu artikli 438 lõike 3 kohaselt on assotsieerimiskomiteel õigus võtta vastu otsuseid lepingus ettenähtud juhtudel. Kõnealused otsused on lepinguosaliste suhtes siduvad ning lepinguosalised võtavad nende rakendamiseks vajalikke meetmeid. Assotsieerimiskomitee võtab otsused vastu lepinguosaliste kokkuleppel.
            
         
               (5)
            
            
               Lepingu artikli 438 lõike 4 kohaselt kohtub kaubanduskoosseisus kokkutulnud assotsieerimiskomitee kõigi lepingu V jaotisest tulenevate kaubandusküsimuste ja kaubandusküsimustega seotud küsimuste lahendamiseks.
            
         
               (6)
            
            
               Moldova Vabariigi esitatud riigihangete valdkonna tegevuskava vastab lepingu artikli 272 lõigetes 1 ja 2 sätestatud nõuetele.
            
         
               (7)
            
            
               Seepärast on asjakohane, et kaubanduskoosseisus kokkutulnud assotsieerimiskomitee võtab vastu otsuse, millega kiidetakse heaks Moldova Vabariigi esitatud riigihankeid käsitlev põhjalik tegevuskava,
            
         ON VASTU VÕTNUD KÄESOLEVA OTSUSE:
   Artikkel 1
   Riigihankestrateegia aastateks 2016–2020 ning Moldova Vabariigi valitsuse 14. detsembri 2016. aasta otsusega nr 1332 vastuvõetud tegevuskava selle rakendamiseks on heaks kiidetud.
   Artikkel 2
   Käesolev otsus jõustub selle vastuvõtmise kuupäeval.
   
      Brüssel, 16. aprill 2018.
      
         
            Kaubanduskoosseisus kokkutulnud assotsieerimiskomitee nimel
         
         
            eesistuja
         
         P. SOURMELIS
         
            sekretärid
         
         P. KHOMENKO
         C. CEBAN
      
   
   
      (1)  Nõukogu 23. mai 2016. aasta otsus (EL) 2016/839 ühelt poolt Euroopa Liidu, Euroopa Aatomienergiaühenduse ja nende liikmesriikide ning teiselt poolt Moldova Vabariigi vahelise assotsieerimislepingu Euroopa Liidu nimel sõlmimise kohta (ELT L 141, 28.5.2016, lk 28).